40 'birdere' - altså fuglekiggere - fik sig mandag over middag noget af en oplevelse, da den sjældne fugl alpejernspurven blev spottet flere steder ved Grenen Fuglestation i Skagen. Fuglen hører, som navnet antyder, normalt til i alperne eller ved grænsen mellem Polen og Tjekkiet, hvor den som regel bliver året rundt. - Det er formentlig hormoner, der har fået den til at flyve forkert, siger Rolf Christensen, der er ornitolog på Grenen Fuglestation. I Danmark har vi jernspurven, men den rødbrune alpejernspurv ligger sjældent vejen forbi disse kanter. Arten er blevet spottet i Danmark 16 gange tidligere. Sidste gang tilbage i foråret 2019, hvor den også var et smut i Skagen. Det var en fuglekigger fra København, der mandag havde heldet med sig i det nordligste Nordjylland. Men Rolf Christensen kan sagtens sætte sig ind i, hvordan det er, at spotte en alpejernspurv. Han gjorde det nemlig senest. - Man får et kæmpe chok, når man ser så sjælden en fugl. Som 'birder' bliver man super glad for sådan et fund, siger han. Fuglen er sandsynligvis stadig i området, men der går ifølge Rolf Christensen ikke mere end en dag eller to, før den fortsætter endnu længere mod nord eller vender næbet sydpå igen.

Referat:
Alpejernspurven er mandag blevet set ved flere lokationer i og omkring Skagen.